คลังเร่งอัดฉีดงบดันเศรษฐกิจปีนี้โตทะลุ3%
คลังเชื่อไตรมาส 4 จีดีพีโตพุ่ง ดันเศรษฐกิจปีนี้ทะลุ 3% ได้เบิกจ่ายงบช่วยหนุน
27 พ.ย. 2558

คลังเชื่อไตรมาส 4 จีดีพีโตพุ่ง ดันเศรษฐกิจปีนี้ทะลุ 3% ได้เบิกจ่ายงบช่วยหนุน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยปีนี้มีโอกาสที่จะขยายตัวได้เกิน 3% มากกว่าที่ สศค.คาดไว้ว่าจะขยายตัวได้ 2.8% เนื่องจากมีหลายมาตรการของรัฐบาลที่ สศค.ยังไม่ได้นำมาประเมินในการขยายตัวของเศรษฐกิจปีนี้ เช่น มาตรการเร่งให้ภาคเอกชนลงทุน โดยให้นำรายจ่ายที่ลงทุนภายในไตรมาสนี้มาหักเป็นรายจ่ายลดหย่อนภาษีได้ 2 เท่า หากมีเอกชนเข้ามาลงทุนมากๆ ก็จะทำให้เศรษฐกิจขยายตัวได้มากกว่าที่ สศค.คาดการณ์ไว้
ทั้งนี้ ในไตรมาสสุดท้ายปีนี้ เศรษฐกิจจะยังขยายตัวได้เพิ่มขึ้นจากไตรมาสก่อนหน้า โดย สศค.คาดว่าจะขยายตัวได้อย่างน้อย 2.9% ทำให้ปีนี้เศรษฐกิจขยายตัวได้มากกว่า 3% และจะขยายตัวดีตั้งแต่ไตรมาสแรกปีหน้าเป็นต้นไป เพราะมาตรการต่างๆ ของรัฐบาลออกผลได้เต็มที่ โดย สศค.คาดว่าเศรษฐกิจปีหน้าจะขยายตัวได้ 3.8%
"เศรษฐกิจไทยผ่านจุดต่ำสุดมานานแล้วตั้งแต่ปี 2557 ที่เศรษฐกิจไทยขยายตัวได้ 0.9% และเศรษฐกิจไทยตั้งแต่ไตรมาสแรกปีนี้ขยายตัวได้ 3% ไตรมาส 2 ขยายตัวได้ 2.8% ไตรมาส 3 ขยายตัวได้ 2.9%" นายกฤษฎา กล่าว
นอกจากนี้ เศรษฐกิจไทยไตรมาสสุดท้ายของปีนี้ จะขยายตัวได้ดีจากเงินลงทุนของงบประมาณปี 2559 ที่มีสูงถึง 5.4 แสนล้านบาท เทียบกับปีงบประมาณที่ผ่านมามี 4.4 แสนล้านบาท นอกจากนี้ยังมีเงินลงทุนจากมาตรการตำบลละ 5 ล้านบาท เงินจากการลงทุนขนาดเล็ก 1.6 หมื่นล้านบาท ที่ต้องเบิกจ่ายให้หมดภายในเดือน ธ.ค.นี้
นายกฤษฎา กล่าวถึงสถานการณ์การคลังเดือน ต.ค. 2558 พบว่า มีการเบิกจ่ายงบประมาณโดยรวมจำนวน 374.2 พันล้านบาท เพิ่มขึ้น 1.8% โดยรายจ่ายงบประมาณประจำปีเบิกจ่ายได้ 359.6 พันล้านบาท ขยายตัว 4.3% แบ่งเป็น การเบิกจ่ายรายจ่ายประจำ 336.1 พันล้านบาท เพิ่มขึ้น 1.8% และรายจ่ายลงทุน 23.5 พันล้านบาท เพิ่มขึ้น 58.7% ด้านการจัดเก็บ รายได้ พบว่า สามารถจัดเก็บ รายได้สุทธิ (หลังหักจัดสรรให้ อปท.) ได้ 165.3 พันล้านบาท หดตัว 4.8% ส่วนดุลงบประมาณในเดือน ต.ค. 2558 ขาดดุลจำนวน 218.1 พันล้านบาท สะท้อนบทบาท นโยบายการคลังในการสนับสนุนเศรษฐกิจไทย